Trash Film Festival

**Trash Film Festival** je međunarodni festival niskobudžetnih filmova akcijskih i srodnih žanrova. Održava se od 2006. godine.

Na festivalu se NE prikazuju drame, dokumentarci, ni art filmovi, već isključivo zabavni filmovi koji se mogu svrstati u jednu od četiri sljedeće kategorije; akcijski, borilački, znanstveno-fantastični ili horor. Pretjerivanje u žanrovskim odrednicama je poželjno.

Finalnu večer festivala, najboljim ostvarenjima dodjeljuju se nagrade tzv.Zlatne motorke koje predstavljaju hommage kultnom filmu "Teksaški masakr motornom pilom”.

Festival nije, kao što se često misli, hrvatska inačica Zlatne maline, već upravo suprotno. Stoga u žiriju između ostalog sjede i ljudi od struke. S obzirom da većina prikazanih filmova nastaje u skromnim produkcijama, ti filmovi često puta ispadnu zanatski nezgrapni, što publika nagrađuje smijehom, ali još češće oni zadivljuju svojom domišljatom realizacijom.

Trash Film Festival je mnogo više od puke revije filmova, to je jedan veliki glam-trash događaj na kojem nastupaju gosti, natjecatelji, izvođači i organizatori. Velika pažnja se posvećuje koncertima i ostalim popratnim sadržajima kao što su kič zabave, doček zvijezda na crvenom tepihu i slično.

Cilj festivala:
* da autorima niskobudžetnih filmova osigura kvalitetnu prezentaciju, da im podastre crveni tepih i da ih nagradi za njihov doprinos čarobnom svijetu filma.
* da publici pruži najzabavniji dio recentne niskobudžetne produkcije
* da u Hrvatskoj potakne razvoj žanrovskog filma
* da ozbiljne umjetnike vrati na pravi put

Održava se u Varaždinu u prostoru MMC "KULT".

Nagrada festivala je "*Zlatna motorka*", a dodjeljuje se za kategorije:
*najbolji akcijski film
*najbolji horor
*najbolji SF
*najbolji borilački film
*najbolji film po izboru publike

Zašto Zlatna motorka?

Motorna pila je korisno oruđe, te nadasve moćna i privlačna alatka koja simbolizira prodornu, razornu, ali kontroliranu mužjačku energiju. Ona je spoj inžinjerske ljepote koja slavi “čovjeka-vladara” i industrijske ružnoće koja ubija prirodu. Ona je spoj racionalnog uma koji traži optimum snage i potrošnje, i pomračenog iracionalnog uma koji ubija iz zabave na najkrvaviji način.

Motorna pila je produžetak ljudskog tijela. Dio biomehaničkog svijeta u kojem su ljudi i roboti partneri. Budućnost koja se već ostvarila i koja nam prijeti jer s njom u ruci čovjek postaje buldožer, ali i Terminator. Ona je simbol dijaboličnog tehnološkog napretka; blagoslov za drvosječe, ali i za serijske ubojice.

Motorna pila jedini je dvotaktni motor kojeg će čovjek ikada držati u rukama. Čudovište iz garaže s minijaturnom tenkovskom gusjenicom, u sebi trpi tisuću potisnih eksplozija u minuti. Falusno-ergonomski oblikovano, kao križanac mača i motocikla, jedino je oružje koje nije ni hladno ni vatreno, već oboje! Ono je hladno po načinu rukovanja, ali vatreno po tipu korištene energije. Tako motorna pila spaja prošlost i sadašnjost. Kontrolu i bespomoćnost. Motorna pila je Prometejeva vatra koju moramo, a ne želimo nositi; ona je dobri sluga i loš gospodar (autor: Jurica Hižak)

Trash Film Festival 2006

Žiri 2006: Marinko Prga, Martin Keretić, Ivan Mesek.

Pored filmova iz Hrvatske, bili su prikazani i filmovi iz Poljske, SAD-a, Španjolske, Mađarske i Slovenije.

Nagradu za najbolji borilački film je uručio Bore Lee, a za najbolji SF putem video-konferencije Krešimir Mišak.

Nagradu za najbolji film po izboru publike dodijelio je dogradonačelnik Varaždina Ivan Mesek.

Dobitnici Zlatne Motorke 2006:

*Horror - "Trash film #13 aka The Night...", Kristijan Kaurić
*Akcija - "Jogurt", Cetinić, Nekić
*Sf - "Starhors", Cetinić, Nekić, Ćurin
*Borilački - "Tajne moći zle bande", Željko Volarić
*Publika - "Match Of The Century", Davor Kralj, Tomica Rodeš

Dobitnici Zlatne motorke 2007:

*Najbolji horor: La donna de la toilette - Alberto Viavattene (Italija)
*Najbolji akcijski: Zagor - poglavica bez plemena - Svetozar Ljubojević (Srbija)
*Najbolji sf: Autostoper - braća Pejić (Hrvatska)
*Najbolji borilački: Zlatne čaklje - Zoran Bojović (Crna Gora)
*Najbolji po izboru publike: Zlatne čaklje -Zoran Bojović (Crna Gora)

Dobitnici Zlatne motorke 2008:

*Najbolji horor: Crna ovca u restoranu za zombije - K. Kaurić (Hrvatska)
*Najbolji akcijski: Deadlock - J. Ahman / E. Lehtinen (Finska)
*Najbolji sf: Civilizacija propasti - braća Pejić (Hrvatska)
*Najbolji borilački: Dragon rage - M. Lakobrija / S. Aleksić (Srbija)
*Najbolji film po izboru publike: La imposicion de la ley 2 - T. Galevski / M. Zorko (Hrvatska)

Na Trash Film Festivalu nastupaju mnogobrojne zvijezde. Između ostalih sudjelovali su: Crno Perje, Tom Gotovac, Danijel Popović, Funhouse, Tajana Štasni, Bore Lee, Life of Brian, White Light, Antitoples, The Deda, Materbators, Boris Perić, Krešimir Žiljak itd.

## Vanjske veze

*Službene stranice 
*Filmski.net  članak "Dugometražni film - festival na kojem puštaju samo smeće od filmova"
*Festivalski program